खायसे सुबुंफोरखौ जानला-मानला बिफां दाननाय नुनो मोनो। गोनां जानायाव दाननायाव अजद गैया। नाथाय नाङा-फाङा दाननायाव अजद होथावना होननानै सानो गोनां जादों। बिफां फांसेया जों बादि रायज्लायनो रोङा जानो हागौ, नाथाय बिफाङाबो मोनसे जिब बादि । बिफां थाब्लासो सुबुं माहारिया थागोन। दिनै बिफां-लाइफांफोरा खमाय बोनायखाय बिदुङा बारा जानो हमदोंसै। बिनि थाखाय अखा हानाया गेसें होननानै बुंनो हायो। बिनिखायनो बिफांफोरखौ जानला-मानला, नाङा-फाङा दाननायखौ नुयोब्ला गोसोयाव जाखाङो दि बिफाङा गेदेर ना मानसिया गेदेर ! बिखौ लिरनो गोसो जानाया जाबायदि थांनाय 17 एप्रिलाव दुलाराय बर’ फरायसा आफादनि बारग’ बोसोनगिरि मनेस्वर दैमारीया कक्राझार जिल्लानि सरलपारायाव खुंनाय मोनसे रंजालि बैसागु फालिथायाव आंखौबो बाहागो लानो हांख्राय हरदोंमोन। बिनिखायनो बिथांनि हांख्रायनायखौ रैखा खालामनो सरलपाराथिं दावबाय लांदोंमोन। फुंनि 9 रिंगासोनिफ्राय जों सरलपारा होननानै मथरजों थांगासिनो। सरलपारायाव थांबाय थानाय समावनो लामा सेराव मासे हाग्रानि मैदेर नुनानै जों जोबोर खाफाल गोनां होननानै साननानै थांगासिनो दं । दसे उनाव उल्थापानि बारनानै सरलपाराथिं थांबाय थानाय समाव लामानि सोनाब फारसे जा गिदिर-गिदिर दंफां हायाव दाननानै दोननाय नुनानै बिखा खामजोब बोदों। बि नुथाया जोंनि गोसोखौ खामब्लाउ होजोबदोंमोन। जोंनि सोंनाय दि बि एफा गिदिर-गिदिर बिफांफोरखौ सोर दान्दों आरो सोर बिदि सावफ्रामनानै फुथुनानै दोन्दों ? बेल’ नङा। बिदि थासारिखौ गोबां जायगायाव नुदोंब्लाबो सरलपारानि जाथायाव मेगननि मोदै गबोदों। बिदियै दानफायोब्ला सानसे समाव बुहुमनिफ्राय बिफांफोर गैया जालांगोन। बे थार बाथ्रा । जिखि जादोया मानो फांसे बिफां फुलिया देरनो बेसेबा बोसोर नांगौ ! बिदिनो बिफां फुलि फांसे गायनायनि समनिफ्राय बिफांनि गुदियाव दै-हासार होनानै गिदिर जाजासिम गोबां बोसोर नांगौ। नाथाय बि बिफांखौ दानफायनोब्ला बारा सम नाङा। जायखि जाया मुवा सोरजिनो जोबोर गोब्राब, नाथाय सिफायनोब्ला जोबोर गोरलै। नांगौ समावल’ मिथियो फिसा मुवाब्लाबो बेसे गोनां। जेरैहाय दैया थरथिङै-थरथिङै बिलो महर लायो, बिदिनो सानफ्रोमबो थंफा-थंफा बिफां दानफायबाय थायोब्ला सानसे समाव बिफांजों लोगोसे जों सुबुं माहारिया गैया जालांगोन। सानसे समाव सुबुंफोरा बुंगोन बिफांनिख्रुइ सुबुं माहारिया गिदिर । सुबुं माहारिया बिफां फुलि गायब्लासो बिफां जागोन। सुबुं माहारि गैयाब्ला बिफांफोरा थांनानै थानाय नङा आरो बिफां नङाब्ला सुबुं माहारिया थांनानै थानो गोब्राब जागोन। नाथाय बुंनो हायोदि बिफां आरो सुबुं माहारि मोननैबो गेदेर। रावबो उन्दै नङा। सुबुं माहारि आरो बिफां बियो बिजों सोमोन्दो दं। नाथाय माखासे बेलायाव सुबुं माहारिनिख्रुइ बिफाङा देरसिन। बुहुमाव जेसेबां जिबफोर दं बिनिख्रुइ जौसिनाव सुबुं माहारि। सुबुं माहारियानो जौसिनथाराव थानाय जिब। माखासे बेलायाव सुबुं माहारिनिख्रुइ बिफाङा देरसिन। बिफाङा माब्लाबाबो सुबुं माहारिखौ जोबस्रां होया। नाथाय सुबुं माहारिफोरा बिफां दानो। सुबुं माहारिया बिफां फुलि गायनानै दै-हासार बायदि होनानै बिफां फुलिखौ गिदिर खालामो। नाथाय बिनि सोलाय बिफां फांसेया गिदिर जानानै गुबुननि थाखाय थांनानै थायो। बिफाङा सुबुं माहारिनि थाखाय जोबोर गोनांथार। बिफां फांसेया अक्सिजेन हगारनानै आरो बायदि गाज्रि गुबुंले बारखौ मोजां खालामनानै सुबुं माहारिया हगारनाय कार्बन-डाई-अक्साइड गेसखौ लायो। बिनि अनगायैबो गोलोम बोथोर समाव बिफां फांसेनि सिङाव जिरायनानै थानो हायो। बिफाङा बयनिबो थाखायनो बानजायग्रा। बिफाङा सुबुं माहारिखौ बानजायनायनि बेलायाव बिफांनिफ्राय गाज्रि जानायनि अनजिमाया जोबोर बाङाइ। अब्लाबो जौसिन जिब सुबुं माहारिया बिफांखौ दानो। बिफां दानग्रा सुबुंनि गोसोयाव जेब्लाबो बिफांनिख्रुइ सुबुं माहारिखौ देरसिन सानो ! माब्लाबा जोंनि नआव फिसाथार मुवायानो जोबोर गोनां जानानै फैयो। गोमायोब्ला बिदि मुवाखौ बायनानै लाबोनोबो हागौ! नाथाय बुहुमनिफ्राय बिफाङा जोबस्रां लाङोब्ला मा खालामगोन ? अब्ला बिफांनिख्रुइ सुबुं माहारिया देरसिन बुंनाय सुबुं माहारिया बिफां गैयाब्ला थांनानै थानो हागोनना ? दैया जेरै जोंनि जिउ, थिग बिदिनो बिफाङाबो जोंनि गासैनिबो गोनांथार। बिफां थाब्लासो सुबुं माहारिया थांनानै थागोन। बिफांनि फुलि गायनानै आबोर खालामनानै बिफांखौ गिदिर खालामनाया जों बयनिबो थाखाय नोजोरथि जानाया गाहाम जायो। मानोना बिफां थाब्लासो सुबुं माहारिया थांनानै थागोन। गावनो फांसे बिफांनि फुलि गायनानै जोथोन लाना गिदिर खालामनो हानायनि रंजानाया आलादाथार। जों सुबुं माहारिया रावबो अमर थैनो रोङै नङा। सोर माब्ला थैगोन रावबो बुंनो हाया। नाथाय जों थैनायनि उनाव गायलांनाय बिफांनिफ्राय थांनानै थानाय सुबुं माहारिया अक्सिजेन मोनबाय थागोन लोगोसे लामा सेराव गायलांनाय बिफांनि सायख्लुमाव सोरबा गोलोम बोथोर समाव जिरायनो मोनगोन। बिनिखायनो जों गासैबो सम मोनब्लानो बिफांनि फुलि गायनांगौ। बि गायनायानो सानसे जोंनि जायगाया सोमखोर जागोन आरो बिफां-सुबुं माहारिजों मिथिलायै सोमोन्दोया गोरा जागोनखौ साननो हायो।